สกู๊ป : 2 ปี สปท.กับงานปฏิรูปประเทศ
ทันทีที่ สปท. ส่งมอบงานให้กับพลเอก ประยุทธ์  จันทร์โอชา นั้นถือเป็นการสิ้นสุดการทำงานในการขับเคลื่อนการปฏิรูปประเทศ ที่ทำมากว่า 2 ปีเต็ม มีหลายเรื่องที่เห็นผลเป็นรูปธรรม หลายเรื่องถูกบรรจุในรัฐธรรมนูญฉบับปัจจุบัน ซึ่งการทำงานด้านการปฏิรูปประเทศนับจากนี้ไปจะเป็นของคณะกรรมการขับเคลื่อนการปฏิรูปประเทศทั้ง 11 ด้าน ที่รัฐบาลจะนำผลงานทั้งหมดของ สปท.ไปทำต่อให้เป็นรูปธรรม การทำงาน 2 ปีที่ผ่านมาของ สปท.มีอะไรเกิดขึ้นบ้าง ติดตามจากรายงาน

การส่งมอบผลงานด้านการปฏิรูป และผลการศึกษาที่จะนำประเทศไปสู่สิ่งที่ดีกว่า จากการทำงานของสภาขับเคลื่อนการปฏิรูปประเทศ หรือ สปท. ซึ่งเป็นต้นน้ำของการปฏิรูป ได้ส่งไม้ต่อให้ คณะรักษาความสงบแห่งชาติ หรือ คสช. และรัฐบาลพลเอก ประยุทธ์  จันทร์โอชา ซึ่งเป็นกลางน้ำ  เดินหน้าขับเคลื่อนการปฏิรูปประเทศในทุกๆด้านให้ไปถึงเป้าหมายที่วางไว้

ตลอด 2 ปีกับการทำงานปฏิรูปของ สปท. ที่ส่งให้รัฐบาลแล้วมี จำนวน 188 เรื่อง และรัฐบาลเร่งผลักดันกฎหมายเพื่อกลไกปฏิรูปประเทศ นับตั้งแต่เดือนตุลาคม 2559 จำนวน 183 ฉบับ และกำลังเร่งผลักดันอีก 104 ฉบับ           

นอกจากนี้ การทำงานของ สปท. ยังถูกนำไปใช้ และบัญญัติไว้ในรัฐธรรมนูญ อาทิ หมวด 16 การปฏิรูปประเทศด้านต่างๆ /  และมาตรา 261 ที่ให้วุฒิสภาติดตามเสนอแนะเร่งรัดการปฏิรูประเทศ เสนอให้มียุทธศาสตร์ชาติเป็นเป้าหมายในการพัฒนาประเทศ และเสนอกฎหมายว่าด้วยการจัดทำยุทธศาสตร์ชาติ แผนกฎหมายว่าด้วยแผนและขั้นตอนการปฏิรูปประเทศ เสนอประเด็นคำถามของสปท.ต่อ สนช. รวมถึง 5 เรื่องสำคัญที่นายกรัฐมนตรี  มีดำริเสนอให้ปฏิรูป
 
นับตั้งแต่ สปท.เริ่มต้นทำงาน จนถึงปัจจุบัน สปท. ได้ศึกษาและเสนอแนะเพื่อให้เกิดการปฏิรูปด้านต่างๆ ต่อรัฐบาลแล้ว จำนวน 188 เรื่อง มีผลงานที่เป็นรูปธรรม จำนวน 27 เรื่อง ยังไม่นับรวมเรื่องที่ผ่านมติ สปท.  ซึ่งทั้งหมดจะถูกรวบรวม และนำไปสานต่อเพื่อให้เกิดผลเป็นรูปประธรรม จากการทำงานคณะกรรมการขับเคลื่อนการปฏิรูปประเทศทั้ง 11 ด้าน ตามพระราชบัญญัติแผนและขั้นตอนการดำเนินการปฏิรูปประเทศ พุทธศักราช 2560
 
สิ่งที่เกิดขึ้นภายใต้โรดแมปของ คสช. กับการวางรากฐานของประเทศผ่านการปฏิรูป จากการทำงานของ สภาปฏิรูปแห่งชาติ และสภาขับเคลื่อนการปฏิรูปประเทศ ถือเป็นการเริ่มต้นหน้าประวัติศาสตร์ กับการแก้ไขปัญหาของประเทศ เพื่อให้เกิดการเปลี่ยนแปลงที่ดีกว่าเดิม และทำให้บันทึกงานด้านการปฏิรูปนับจากนี้ มีความมั่นคง ยั่งยืนมากที่สุด